送杜君童學士赴闕
作者：鄒浩
朝代：宋

paragraphs: 西風獵獵鳴旌旗，南陽學士趨丹墀。
南陽父老挽不住，家聲復如東漢時。
堂堂材具中梁棟，鬢邊寒暑驚駒馳。
垂衣繼照掲日月，只應一見舒堯眉。
鸞臺鳳閣有新路，着鞭寧許駑駘知。
委身報國一心耳，嶷如嵩岱誰能移。
他時廷尉妙生死，還将此道供論思。
凌雲大廈肅天宇，千秋萬歲無傾欹。
焦頭爛額豈足尚，長堤蟻穴今圖之。
回看蹇淺丈夫子，攫金清旦方沉迷。
矢來無鄉亦可卹，付與公議分高卑。
前人得失焕清簡，納公胸次無孑遺。
願言朝退坐華省，更以反己爲元龜。
儒冠往往喙三尺，勿令白玉生瑕疵。